দুপুর দেড়টা। তিন বছরের মেয়েকে খাইয়ে মিনতি খেতে বসেছে। আজ বড্ড খাটনি গেছে তার। কাল রাত থেকে মেয়ে ভীষণ কাশছে। শরীরটাও গরম ছিল সকাল থেকে। তাই মেয়েকে প্রি-স্কুলে পাঠায় নি। মেয়েকে সামলে রান্না, ওয়াশিং মেশিনের কাপড় মেলা, বিছানার বেড কভার চেঞ্জ, ডাস্টিং করে একটু ক্লান্ত হয়ে পড়েছে সে। ব্রেকফাস্টের পর কিছু না খাওয়ায় খিদেটাও জমপেশ পেয়েছে। অনেকটা ভাত, শাক, মাছের মুড়ো দিয়ে ডাল, সরষে-ইলিশ ও আমড়ার চাটনি নিয়ে আয়েশ করে খেতে বসেছে সে। মেয়ে পোগো চ্যানেলে ছোটা ভীম দেখতে ব্যস্ত, ফলে শান্তিপূর্ণভাবে সে খেতে পারবে।